**Kirkkokatu 10**, Oulun kaupungin säästöpankin (Uleåborgs Stads Sparbank) rakennuttama liike- ja asuinkerrostalo, sijaitsee Rotuaarin varrella Pokkisen kaupunginosassa Oulussa. Rakennuksen katutason pankkitoissa on toiminut Säästöpankki Optia vuodesta 2000.

Oulun kaupungin säästöpankki perustettiin vuonna 1845. Pankin perusti kaupunginlääkäri Gustaf Toppelius, jonka rakennuttamassa talossa pankki aloitti toimintansa. Ennen oman toimitalon rakentamista pankki ehti toimia myös monissa muissa rakennuksissa Oulun keskustassa kuten Seurahuoneella ja J. F. Kerttulan talossa.

Omaa toimitaloa varten pankki osti tontin Kauppurienkadun ja Kirkkokadun kulmauksesta. Tontin omistaja kauppias Gust Hägg hyväksyi vankilanjohtaja V. O. Juveliuksen pankin puolesta tekemän tarjouksen ja kauppa syntyi maaliskuussa 1910. Tontilla sijaitsi useita pääasiassa puisia rakennuksia, mutta osa tontista oli rakentamatta ja tuolle paikalle toimitaloa suunniteltiin. Vanhoja taloja pankki vuokrasi edelleen aina vuoteen 1932 asti, jolloin ne purettiin uudisrakennuksen tieltä.

Jugendtyylisen rakennuksen piirustukset laati arkkitehti Wivi Lönn vuonna 1911. Rakennuslupa myönnettiin huhtikuussa 1911, mutta rakennustyöt oli aloitettu jo pari kuukautta ennen helmikuussa. Vastaavana rakennusmestarina työmaalla toimi rakennusmestari Viktor Vikkula. Uuden rakennuksen pankkikonttori avattiin 12. kesäkuuta 1912. Toimitalo rakennettiin kiinni kahteen tontilla sijainneeseen kivirakennukseen, joista toisesta on nykyäänkin jäljellä kaksikerroksinen harjakattoinen osa sisäpihan puolella. Talossa on viisi maanpäällistä kerrosta, joista ylin on kylmäullakkokerros. Ensimmäinen kerros on kansallisromantiikkaan viittaavaa rosoista graniittia, joka erottaa sen selvästi muusta julkisivusta, joka on rapattua tiiltä.

Rakennus kärsi pommituksissa talvisodassa ja jatkosodassa. Sodan jälkeen arkkitehti Gustaf Strandberg suunnitteli ullakkokerroksen laajentamista asuinkäyttöön, jolloin julkisivun frontoni olisi hävinnyt. Vaikka suunnitelma saikin rakennusluvan, niin sitä ei koskaan toteutettu. Varsinkin sisätiloihin on kuitenkin tehty myöhemmin muutoksia. Arkkitehti Uki Heikkisen suunnitelmien mukaan talon pihan puolelle on rakennettu yksikerroksinen laajennusosa. 1980-luvun lopulla ensimmäinen kerros muutettiin pankkitiloista Osuuskauppa Arinan kahvila-ravintolaksi, mutta jo seuraavan vuosikymmenen lopulla tilat muunnettiin Säästöpankki Optialle.

Lähteet
-------

1. ↑  *Pohjois-Pohjanmaan kulttuurihistoriallisesti merkittävät kohteet Osa 1.*, s. 37. Pohjois-Pohjanmaan Seutukaavaliiton Julkaisu A:115. Oulu: Pohjois-Pohjanmaan Seutukaavaliitto, 1993. ISBN 951-9328-53-X.
2. 1 2 3 4  Koukkari, Tommi: 4.3.1 Oulun kaupungin säästöpankki (Kirkkokatu 10).  *Oulun Pallas-kortteli rakennushistoriaselvitys*, 14.2.2005, s. 97-109. Oulu:  Arkkitehtitoimisto Jorma Teppo Oy. Artikkelin verkkoversio (pdf). Viitattu 20.4.2016.
3. ↑  Siltanen, Pekka: Joukkuepeli on pankkiuran selkäranka.  *Kaleva*, 20.9.2008, s. 15. Oulu:  Kirjapaino-osakeyhtiö Kaleva. ISSN 0356-1356. Artikkelin verkkoversio. Viitattu 21.4.2016.
4. 1 2 3  Hautala, Kustaa: *Oulun kaupungin historia IV*, s. 218-220. Oulu: Oulun kaupunki, 1976. ISBN 951-9327-00-2.

Aiheesta muualla
----------------

* Kuvia tai muita tiedostoja aiheesta **Kirkkokatu 10 (Oulu)** Wikimedia Commonsissa